เลขาธิการ กกต. แถลงสรุปภาพรวมการสมัครรับเลือกตั้ง ส.ส.วันแรก เกินความคาดหมายของ กกต. โดยมีผู้มาสมัคร กว่า 5,800 คน
พ.ต.อ.จรุงวิทย์ ภุมมา เลขาธิการ กกต.แถลงสรุปภาพรวมการสมัครรับเลือกตั้งสมาชิกสภาผู้แทนราษฎรตลอดทั้งวัน มีพรรคการเมือง มาสมัครทั้งสิ้น58 พรรคการเมือง มีผู้สมัครครบทั้ง 350 เขต รวม 5,831 คน ผู้สมัครแบบบัญชีรายชื่อ2 พรรคการเมือง คือ พรรคไทยธรรม 9 คน และพรรคสังคมประชาธิปไตยไทย 6 คนรวมเป็น 15 คน โดยพรรคการเมืองที่ส่งผู้สมัครมาก 5 อันดับแรก ได้แก่ พรรคประชาธิปัตย์ 341 คน พรรคพลังประชารัฐ 335 คน  พรรคเสรีรวมไทย 333 คน  พรรคอนาคตใหม่ 330 คน และพรรคภูมิใจไทย 325 คน ส่วนจังหวัดที่มีผู้สมัครมากที่สุดคือ จังหวัดขอนแก่น เขต 9 จำนวน 27 คน ทั้งนี้หลังจากเสร็จสิ้นการรับสมัครวันที่ 8 กุมภาพันธ์แล้ว กกต.จะต้องตรวจสอบคุณสมบัติและลักษณะต้องห้ามของผู้สมัครทั้งหมดโดยเร็วที่สุด โดยจะประกาศให้ทราบในวันที่ 15 กุมภาพันธ์นี้ ว่าผู้สมัครรายใด หรือพรรคการเมืองใด ขาดคุณสมบัติหรือไม่ เลขาธิการ กกต. กล่าวว่า การเลือกตั้งครั้งนี้ สังคมตื่นตัวเรื่องการเมืองมากขึ้นทำให้มีผู้สนใจลงสมัครรับเลือกตั้งมากกว่าปี 2554 ค่อนข้างมาก เกินความคาดหมายที่กกต.ตั้งไว้ เพราะพรรคการเมืองถือเป็นตัวแทนประชาชน ที่มีอำนาจในการออกกฎหมายและบริหารประเทศ ทั้งนี้ฝากเตือนให้พรรคการเมือง ศึกษาระเบียบและข้อกฎหมายให้ดี ที่ผ่านมาพรรคการเมืองก็ประสานกับ กกต.โดยตลอด และทำตามที่ กกต.ได้เตือนไปว่าเรื่องใดทำได้หรือไม่ได้ เรื่องใดเสี่ยงจะผิดกฎหมาย